Kniebesering pootjie Kevin in VSA | Netwerk24
Deur Johann de Jager 01 Augustus 2019 13:18
Suid-Afrika se Kevin Anderson se voorbereiding vir die komende Amerikaanse Ope is 'n knou toegedien met sy onttrekking aan die Citi Ope in Washington DC.
Die vierde gekeurde Anderson, wat eersdaags pa gaan word, sukkel met sy regterknie.
Anderson, 11de op die wêreldranglys, het 'n loslootjie gehad in die eerste ronde en moes Woensdag teen die Fransman Adrian Mannarino in die tweede ronde gespeel het.
Hy was by die toernooi in Washington waar hy hom toe op die nippertjie weens pyn in sy knie onttrek het. Die 33-jarige Anderson was twee jaar gelede 'n finalis in dié toernooi.
Anderson se onttrekking het volgens atptour.com aan Norbert Gombos die geleentheid gegee om te speel. Gombos van Slowakye, 137ste op die wêreldranglys, het as gelukkige verloorder gekwalifiseer en die kans goed benut deur Mannarino met 6-4, 7-6(9) te verras.
Dis is die tweede agtereenvolgende jaar wat Anderson hom aan die Washingtonse toernooi onttrek.
Hy het in 2017 se eindstryd daar teen Duitsland se Alexander Zverev gespeel.
Anderson het volgens tennisworldusa.org verlede jaar onttrek om bykomende ruskans te kry ná 'n uitputtende Wimbledon, waar hy vir die eerste keer tot die eindstryd gevorder het.
'n Elmboogbesering het Anderson vroeër vanjaar lank uit aksie gehou.
Die Suid-Afrikaner het die Franse Ope misgeloop en nog net 15 wedstryde vanjaar gespeel.
Hy was laas op Wimbledon in aksie, waar hy in die derde ronde deur die Argentyn Guido Pella uitgeskakel is.
Die Amerikaanse Ope, die laaste Grand Slam-toernooi van die jaar, begin op 26 Augustus. Anderson het in 2017 in die eindstryd op Flushing Meadows teen Rafael Nadal gespeel.
Anderson het hom ingeskryf vir volgende week se Rogersbeker-toernooi in Toronto, maar dis onseker of hy sal kan speel.
* Anderson se vrou, Kelsey, het verlede week onthul hulle gaan binnekort ouers word.
Hul dogtertjie, wat Keira gaan heet, sal na verwagting in Oktober gebore word. Anderson is in 2011 met sy Amerikaanse vrou getroud.